b'\n_START_ARTICLE_\nLietuvos biochemik\xc5\xb3 draugija\n_START_PARAGRAPH_\nLietuvos biochemik\xc5\xb3 draugija \xe2\x80\x93 Lietuvos visuomenin\xc4\x97 biochemik\xc5\xb3 organizacija, veikianti nuo 1960 m. Vilniuje.\n_START_SECTION_\nIstorija\n_START_PARAGRAPH_\nSteigiamajame Lietuvos biochemik\xc5\xb3 draugijos susirinkime Lietuvos moksl\xc5\xb3 akademijoje (Gedimino g. 3) 1960 m. spalio 26 d. dalyvavo 24 entuziastai. Jau steigiamojo susirinkimo darbotvark\xc4\x97je, kuri\xc4\x85 reng\xc4\x97 akademikas Vladas La\xc5\xa1as, buvo numatyta ne vien steigti draugij\xc4\x85, bet ir biochemijos specialist\xc5\xb3 rengimo, biochemijos mokslo centro k\xc5\xabrimo Lietuvoje klausimai. Nutarta, kad biochemijos specialistams rengti Lietuvoje racionaliausia b\xc5\xabt\xc5\xb3 steigti Biochemijos katedr\xc4\x85 Vilniaus universitete. 1962 m. Vilniaus universitete prad\xc4\x97ti rengti biochemikai. 1966 m. rugpj\xc5\xab\xc4\x8dio 4 d. TSRS Ministr\xc5\xb3 Tarybos Mokslo ir technikos komiteto nutarimu leista Lietuvos moksl\xc5\xb3 akademijos sistemoje \xc4\xafsteigti Biochemijos institut\xc4\x85. Jis prad\xc4\x97jo veikti 1967 m. sausio 1 d. Pirmoji (1967\xe2\x80\x931985 m.) instituto direktor\xc4\x97 \xe2\x80\x93 prof. Liuda Rasteikien\xc4\x97 taip pat buvo LBD nar\xc4\x97. Biochemijos specialist\xc5\xb3 rengimas Vilniaus universitete ypa\xc4\x8d \xc4\xafsib\xc4\x97g\xc4\x97jo 1968\xe2\x80\x931971 m., tam darbui vadovavo Antanas Glem\xc5\xbea, o nuo 1971 m. \xe2\x80\x93 Benediktas Juodka. Nuo 2010 m. biochemijos specialistai prad\xc4\x97ti rengti VDU Gamtos moksl\xc5\xb3 fakultete._NEWLINE_1960\xe2\x80\x931989 m. Lietuvos biochemik\xc5\xb3 draugija veik\xc4\x97 kaip S\xc4\x85jungin\xc4\x97s biochemik\xc5\xb3 draugijos skyrius, nuo 1989 m. spalio 19 d. savaranki\xc5\xa1ka. 1991 m. draugija priimta \xc4\xaf Europos biochemik\xc5\xb3 draugij\xc5\xb3 federacij\xc4\x85 (Federation of European Biochemical Societies). Draugija 1960 m. tur\xc4\x97jo 26 narius, 1966 m. \xe2\x80\x93 44, 1970 m. \xe2\x80\x93 98, 1995 m. apie 250, 2008 m. turi apie 200 nari\xc5\xb3.\n_START_SECTION_\nVeikla\n_START_PARAGRAPH_\nLietuvos biochemik\xc5\xb3 draugijos tikslas \xe2\x80\x93 pl\xc4\x97toti biochemijos moksl\xc4\x85. Draugija rengia mokslinius susirinkimus, seminarus, konferencijas, konkursus. Bendradarbiauja su kitomis mokslin\xc4\x97mis draugijomis.'